Document ID: 32014R0650

KOMMISSIONENS GENNEMFØRELSESFORORDNING (EU) Nr. 650/2014
af 4. juni 2014
om gennemførelsesmæssige tekniske standarder for formatet, strukturen, indholdsfortegnelsen og den årlige offentliggørelsesdato for de oplysninger, der skal meddeles af de kompetente myndigheder i overensstemmelse med Europa-Parlamentets og Rådets direktiv 2013/36/EU
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (1), særlig artikel 143, stk. 3, og
ud fra følgende betragtninger:
(1)
I henhold til direktiv 2013/36/EU skal de kompetente myndigheder videregive visse oplysninger, for at det indre marked for bankvirksomhed kan fungere mere effektivt og for at sikre borgerne i Unionen en passende grad af gennemsigtighed. De oplysninger, der videregives, bør være tilstrækkeligt fyldestgørende til at muliggøre en meningsfuld sammenligning af de metoder, der benyttes af de kompetente myndigheder i de forskellige medlemsstater.
(2)
For at lette denne vurdering bør oplysninger fra alle kompetente myndigheder offentliggøres i et ensartet format, jævnligt opdateres og gøres tilgængelige på en enkelt elektronisk adresse. Selv om oplysningskravene i forbindelse med tilsyn i afsnit VIII i direktiv 2013/36/EU dækker hele området tilsynsmæssig regulering, vil disse tekniske standarder i første omgang fokusere på tilsynsmæssige opgaver, der følger af nævnte direktiv og af Europa-Parlamentets og Rådets forordning (EU) nr. 575/2013 (2).
(3)
Denne forordning er baseret på det udkast til gennemførelsesmæssige tekniske standarder, som Den Europæiske Banktilsynsmyndighed (EBA) har forelagt Kommissionen.
(4)
EBA har afholdt åbne offentlige høringer om det udkast til gennemførelsesmæssige tekniske standarder, som ligger til grund for denne forordning, analyseret de potentielle omkostninger og fordele samt indhentet en udtalelse fra interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010 (3) -
VEDTAGET DENNE FORORDNING:
Artikel 1
Love, administrative bestemmelser og generelle retningslinjer
I henhold til artikel 143, stk. 1, litra a), i direktiv 2013/36/EU offentliggør de kompetente myndigheder oplysninger om ordlyden af de love, administrative bestemmelser og generelle retningslinjer, der er vedtaget i deres medlemsstat inden for tilsynsmæssig regulering, ved hjælp af de relevante skemaer i bilag I, del 1-8.
Artikel 2
Valgmuligheder og skøn
I henhold til artikel 143, stk. 1, litra b), i direktiv 2013/36/EU offentliggør de kompetente myndigheder oplysninger om måden, hvorpå de i EU-retten disponible valgmuligheder og skøn kan udøves, ved hjælp af de relevante skemaer i bilag II, del 1-12.
Artikel 3
Generelle kriterier og metoder i forbindelse med tilsynskontrol- og vurderingsprocessen
I henhold til artikel 143, stk. 1, litra c), i direktiv 2013/36/EU offentliggør de kompetente myndigheder oplysninger om de generelle kriterier og metoder, som de benytter i forbindelse med den tilsynskontrol og vurdering, der er omhandlet i artikel 97 i nævnte direktiv, ved hjælp af skemaet i bilag III.
Artikel 4
Samlede statistiske data
I henhold til artikel 143, stk. 1, litra d), i direktiv 2013/36/EU offentliggør de kompetente myndigheder oplysninger om de samlede statistiske data om centrale aspekter af gennemførelsen af rammebestemmelserne om forsigtighedstilsyn ved hjælp af skemaerne i bilag IV, del 1-6.
Artikel 5
Årlig offentliggørelsesdato
De kompetente myndigheder offentliggør første gang de oplysninger, der er omhandlet i artikel 143, stk. 1, i direktiv 2013/36/EU, på en enkelt elektronisk adresse senest den 31. juli 2014.
De kompetente myndigheder ajourfører de oplysninger, der er omhandlet i artikel 143, stk. 1, litra d), i nævnte direktiv, hvert år senest den 31. juli på grundlag af situationen pr. 31. december året før.
De kompetente myndigheder ajourfører regelmæssigt de oplysninger, der er omhandlet i artikel 143, stk. 1, litra a)-c), i nævnte direktiv, senest den 31. juli hvert år, medmindre der ikke er ændringer til de offentliggjorte oplysninger.
Artikel 6
Afsluttende bestemmelser
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. juni 2014.

Labels: 7
2
12
3